text: 14-årige risikerer krav om erstatning efter halbrand
  21 juli 2017 kl. 11.37
  De to 14-årige drenge, der satte ild til Petersmindehallen i Vejle i februar, risikerer en erstatningssag.
  Sagen om branden i Petersmindehallen i Vejle er ikke slut. De to 14-årige drenge, der satte ild til hallen om aftenen den 13. februar, risikerer en erstatsningssag.
  Det er Vejle Kommunes forsikringsselskab, der kan beslutte at starte en sag for at få de penge hjem, som selskabet har udbetalt til kommunen. Et krav fra forsikringen vil blive fulgt med et krav fra kommunen, der vil have penge fra selvrisikoen tilbage.   
  - Hvis forsikringsselskabet rejser krav til familierne, gør vi også, fortæller Jens Ejner Christensen (V), Vejles borgmester, til TV SYD.
  Kommunens selvrisiko var i alt på 200.000 kroner.
  I april, flere uger efter branden, konkluderede politiet, at det var de 14-årige drenge fra lokalområdet, der stod bag branden. De havde antændt en brand inde i Petersmindehallen og i en container uden for hallen.
  Drengene kunne ikke strafforfølges på grund af deres alder. Hvis de havde været fyldt 15 år, ville der være rejst en straffesag mod dem.
  